**PUZZLE BEREKO OSAGAI GARA, FUNTSEZKO OSAGAI GARA**

Desgaitasuna duten Pertsonen Nazioarteko eta Europako Eguna abenduaren 3an ospatzen da urtero, eta 2020ko ospakizunaren karietara, CERMIN gizarte-mugimenduak gizartearengana helarazi nahi izan du

**MANIFESTU HAU**

Urte hau gogoratzen dugunean pandemia urtea aipatuko dugu: Covid urtea. Gure askatasunak guztiontzako ongiaren izenean murriztu zizkiguten urtea. Hotzikara sentiarazi zigun urtea, kaleak hutsik eta isilik ikusita, arratseko 8etako txaloek, beste ezerk pizten ez zituela. Guretzat, urte hau izango da gure terapiak, gure jarduerak, bertan behera geratu zireneko urtea; gauetik goizera; eta egoera horrek inpaktu kaltegarria izan du guregan.

Baina, bestalde, urte hau, beste behin ere, desgaitasunaren gizarte-erakundeek beren onenak eman zituzten urtea izanen da, guri laguntzeko, hasieran urrundik, tablet, mugikor eta bideoen bitartez, etxeetara materialak eramanez… beti jakin izan dutelako egokitzen, malgutasunez eta berritasunen bidetik, zailtasunei aurre egiteko. Haien helburu soziala desgaitasuna duten pertsonei eta haien familiei laguntzea delako, hori bera zutelarik helmuga. Eta bai, **LORTU ZUTEN**.

Orain aurrez aurre dugu berreraikuntza soziala, eta erakunde guztiek inplikatu eta beren ekarpena egin behar dute horretan. Gizarte-erakundeok ere puzzle horren osagai izan behar dugu, funtsezko osagaia garelako. Eta berreraikuntza horretan, benetan atzean inor utzi nahi ez badugu, kontuan izan behar dira desgaitasuna duten pertsonak eta haien familiak.

Eta horregatik,

* Gizarte Ekintzaren Hirugarren Sektoreko erakundeak, desgaitasunaren arloko gizarte mugimendukoak direnak, aintzat hartzea eskatzen dugu, eragile funtsezkoa eta lehentasunezkoa direlako desgaitasuna duten pertsonei laguntza eskaintzeko.
* Eskatzen dugu, halaber, desgaitasunaren arloko gizarte-mugimenduari leku adierazgarria ematea eraikuntza sozial eta ekonomikoan, desgaitasuna duten pertsonen eta haien familien eskubideak murriztuta gera ez daitezen.
* Desgaitasuna duten pertsonak eta haien familiak politika publiko guztietan zeharkako gai gisa aintzat hartzeko eskatzen dugu.
* Irisgarritasun unibertsala ezartzen dela ikusi nahi dugu, eta gainditzen dela desgaitasuna duten pertsonekiko etsaitasuna.
* Agintari publikoen laguntzak aski eta eraginkorrak izatea eskatzen dugu, eta eskubide subjektibo gisa eskaini behar dira, desgaitasuna dugun pertsonok aukera izan dezagun erabakitzeko nola eta non bizi, eta askatasunez hautatutako bizi-proiektu bat nola atera aurrera.
* Inklusioa unibertsala, behar duten guztientzat, izatea eskatzen dugu, egiazko laguntza aski eta banakakoak eskainiz, desgaitasuna duen pertsonaren bizitzaren arlo guztietan: hezkuntza, gizarte, osasun, kirol eta kontsumoaren arloetan, herritarrentzako ondasun eta zerbitzuak eskuratzeko unean, informazioa eta komunikazioa lortzeko unean, etab.
* Laguntza eskatzen dugu egiaz laguntzen dutenentzat, alegia, familientzat, haiek direlako laguntza eta babes sare lehena eta azkena, eta desgaitasuna duten kideen inklusiorako baliabide nagusia.

PUZZLE BEREKO OSAGAI GARELAKO, FUNTSEZKO OSAGAI GARA